Clinicas e chasas psichiatricas duain daventar independentas

Las clinicas psichiatricas ed ils centers d'abitar psichiatrics dal chantun duain vegnir distatgads da l'administraziun chantunala e daventar giuridicamain independents. La regenza suttametta al cussegl grond ina missiva correspundenta che cumpiglia er il decret d'ina lescha davart l'organisaziun dals servetschs psichiatrics chantunals en il Grischun.

Las cundiziuns da basa sin il sectur da la sanadad èn sa midadas fundamentalmain. Per pudair satisfar als novs basegns ston las clinicas e las chasas esser ablas d'adattar spert lur structuras e prestaziuns als basegns ch'èn sa midads. Las clinicas psichiatricas dal chantun, las chasas d'abitar e las ufficinas da lavur per umans impedids èn oz posts da servetsch da l'administraziun chantunala. Cun questa furma organisatoria e giuridica na pon ins betg pli schliar a moda optimala ils problems che sa preschentan oz pervia da las cundiziuns da basa differentas. La regenza suttametta perquai al parlament ina missiva ed il sboz per decretar ina lescha davart l'organisaziun dals servetschs numnads en il chantun Grischun. Il project prevesa da render giuridicamain independentas las clinicas psichiatricas chantunalas sco er las chasas d'abitar e las ufficinas da lavur per umans impedids. Per la firma "servetschs psichiatrics dal Grischun" cun domicil a Cuira propona la regenza la furma giuridica da l'instituziun autonoma dal dretg public chantunal. A basa da las novaziuns previsas sto plinavant vegnir midada parzialmain l'ordinaziun executiva tar la lescha davart promover la tgira da malsauns.

- Clinica psichiatrica Beverin cun 117 letgs e servetschs ambulants a Cazas/Tusaun, Glion, Samedan, Scuol e Roveredo,

- Clinica psichiatrica Waldhaus cun 120 letgs e servetschs ambulants a Cuira e Tavau,

- Manaschi puril dal Waldhaus,

- Center d'abitar Giuvaulta per persunas cun impediments psichics, cun otg gruppas d'abitar internas (60 plazzas), ina gruppa d'abitar externa a Pasqual (Sunnaschtuba, set plazzas), in center dal di en la Mesolcina (El Butt, sis plazzas dal di) e l'ufficina da lavur Giuvaulta cun 56 plazzas,

- Center d'abitar Montalin per persunas cun impediments psichics a Cuira cun duas gruppas d'abitar internas (21 plazzas), trais gruppas d'abitar externas a Cuira (Casanna cun tschintg plazzas, Arcobaleno cun tschintg plazzas e WG 2000 cun set plazzas) e l'ufficina da lavur Montalin cun 30 plazzas da lavur protegidas, ed il

- Center d'abitar Arche Nova per persunas cun impediments psichics cun 24 plazzas (trais gruppas d'abitar decentralas ad Untervaz, Igis e Schiers sco er in'ufficina d'occupaziun centrala cun gruppa d'abitar a Landquart).

Sancziuns visavi l'Academia Engiadina

Malgrà che trais scolaras ed in scolar n'han betg gì success a l'examen d'admissiun per il progimnasi da l'Academia Engiadina a Samedan, ils ha la direcziun da la scola tuttina admess a l'instrucziun. Quest cumportament s'oppona cleramain a l'ordinaziun chantunala davart ils examens d'admissiun. Malgrà pliras intervenziuns dal departament d'educaziun ha l'Academia Engiadina fin uss insistì sin las quatter admissiuns dispitaivlas. La regenza na po betg pli acceptar in tal agir. Perquai vegnan prendidas las sequentas sancziuns:

1. Las contribuziuns chantunalas per l'onn da scola 2000/2001 per l'Academia Engiadina en favur da las scolaras e dals scolars da la classa gimnasiala 1G ch'èn da subvenziunar vegnan reducidas per in quart.

2. I na vegnan pajadas naginas contribuziuns chantunalas per ils quatter scolars e scolaras recepids da l'Academia Engiadina.

3. La decretaziun d'ulteriuras sancziuns en il futur resta resalvada expressivamain.

4. Ins desista dad ulteriuras sancziuns, sche las sequentas premissas vegnan ademplidas:

a) Ils quatter scolars e scolaras na pon betg pli frequentar l'emprima classa dal progimnasi suenter la terminaziun da las vacanzas d'atun, quai vul dir a partir dals 23 d'october 2000.

b) La scola secundara privata che l'Academia Engiadina ha mess en vista è da manar sco partiziun autonoma e sco tip da scola independent e separà da l'emprima classa dal progimnasi en il sen da l'art. 4 al. 4 cif. 1 da la lescha da scola.

c) L'Academia Engiadina ha da communitgar al departament d'educaziun, cultura e protecziun da l'ambient ils uraris da la scola secundara che vegn manada privat sco er quels da l'emprima classa dal progimnasi sco er ils nums da quels magisters ch'instrueschan a la scola secundara privata, agiuntand ils certificats da qualificaziun respectivs fin la mesadad da november 2000.

5. L'inspectur da scola responsabel per il lieu vegn incumbensà da rapportar periodicamain al departament d'educaziun, cultura e protecziun da l'ambient davart la scola secundara privata che vegn manada da l'Academia Engiadina. Las modalitads pli detagliadas vegnan fixadas dal departament d'educaziun, cultura e protecziun da l'ambient.

Forzas da la protecziun civila dal Grischun per il Vallais

Al chantun Vallais ch'è pertutgà fermamain da las malauras vegnan messas a disposiziun forzas da la protecziun civila dal Grischun per far lavurs da reparatura e da rumida, sch'el giavischa quai.

Studi da lavur sociala e pedagogia sociala da nov a Son Gagl

La regenza approva la recepziun dals studis da lavur sociala e pedagogia sociala (fin uss a Rorschach) sco sectur da studis da lavur sociala en la purschida da la scol'auta professiunala a Son Gagl. Uschia daventa obsolet la cunvegna da 1995 davart las scolas professiunalas superiuras per lavur sociala e pedagogia sociala da la Svizra orientala, ed il chantun Grischun sa retira dals purtaders. Per students dal Grischun vegn il chantun en il futur a pajar contribuziuns tenor las disposiziuns davart la cunvegna interchantunala da scolas autas professiunalas senza participaziuns als custs restants.

Consultaziuns a la confederaziun

La regenza po da princip sa declerar d'accord cun il plan sectoral militar da la confederaziun. Il Grischun è pertutgà concretamain en il sequents puncts: Plazzas aviaticas militaras a Samedan e San Vittore sco er puncts da traversada (lieus da construir punts) a Panaduz, Domat, Grono, Grüsch, Igis, Klosters-Serneus e Malans. Il plan sectoral militar sco instrument da direcziun, planisaziun e d'infurmaziun da la confederaziun serva a coordinar quels projects militars che han in effect considerabel sin il territori e l'ambient.

Er cun la revisiun da l'ordinaziun davart l'insitut svizzer per la furmaziun professiunala va la regenza d'accord. Ella spera ch'ins possia cuntanscher en il futur ina decentralisaziun pli ferma da la furmaziun. L'institut svizzer per la furmaziun professiunala tgira la furmaziun e la furmaziun supplementara da las persunas d'instrucziun en uffizi cumplain ed en uffizi accessori a las scolas professiunalas.

Da las vischnancas

La revisiun parziala da la planisaziun locala da Sta. Maria V.M., la revisiun totala da la lescha da taglia da Segl i.E. e la revisiun parziala da la lescha davart las taxas da cura e la promoziun dal turissem da Vaz vegnan approvadas, cun excepziuns e remartgas vegn er approvada la revisiun totala da la lescha da taglia da Castasegna.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 19.10.2000